A KÖZSZOLGÁLATI TÖRVÉNYSZÉK VÉGZÉSE
(első tanács)
2009. szeptember 29.
F‑64/09. sz. ügy
Kay Labate
kontra
az Európai Közösségek Bizottsága
„Közszolgálat – Tisztviselők – Szociális biztonság – Balesetbiztosítás és foglalkozási megbetegedésekre vonatkozó biztosítás – Foglalkozási megbetegedés – Intézményi mulasztás megállapítása iránti kereset – A Közszolgálati Törvényszék hatáskörének hiánya – A kereset áttétele az Elsőfokú Bírósághoz”
Tárgy: Az EK 232. cikk alapján előterjesztett kereset, amelyben K. Labate többek között azt kéri, hogy a Közszolgálati Törvényszék
állapítsa meg, hogy a Bizottság az EK 232. cikk értelmében vett jogellenes mulasztást követett el; kötelezze a Bizottságot
az Európai Unió Közszolgálati Törvényszéke F‑77/07. sz., Labate kontra Bizottság ügyben 2008. február 1‑jén hozott végzésének
(EBHT 2008., I‑A‑1‑31. o. és II‑A‑1‑159. o.) való megfeleléshez szükséges intézkedések meghozatalára; engedélyezte a jelen
ügy megfelelő, soron kívüli elbírálását és hathetes határidőn belül hozzon ítéletet; rendelje el azoknak az egyéb intézkedéseknek
a meghozatalát, amelyeket szükségesnek ítél; a Bizottságot kötelezze a költségek viselésére.
Határozat: A Közszolgálati Törvényszék az F‑64/09. sz., Labate kontra Bizottság ügyként nyilvántartásba vett keresetet átteszi az Elsőfokú
Bírósághoz. A Közszolgálati Törvényszék jelenleg nem határoz az eljárás költségeiről.
Összefoglaló
Tisztviselők – Kereset – Intézményi mulasztás megállapítása iránti kereset – A Közszolgálati Törvényszék hatáskörének hiánya
(EK 232. cikk és EK 236. cikk; személyzeti szabályzat, 91. cikk)
Az EK 225. cikk (1) bekezdésének első albekezdése és a Bíróság alapokmánya 51. cikkének első bekezdése értelmében az Elsőfokú
Bíróság hatáskörébe tartozó, intézményi mulasztás megállapítása iránti kereset az a kereset, amely nem a sérelmet okozó aktus
megsemmisítésére, hanem arra irányul, hogy a Bíróság állapítsa meg: valamely intézmény jogellenes mulasztást követett el,
miután az EK 232. cikknek megfelelően eljárásra kérték fel, és amelyet egyértelműen az EK 232. cikk alapján terjesztenek elő.
E megállapítást nem teszi kétségessé az, hogy a szóban forgó jogvita valamely intézmény és a személyzeti szabályzat hatálya
alá tartozó személy közötti munkaviszonyból ered, és e jogvita így az EK 236. cikk hatálya alá tartozik.
Azt a kérdést, hogy ilyen jogvitában a felperes indíthat‑e intézményi mulasztás megállapítása iránti keresetet, miközben az
adminisztráció cselekvésének hiányát vitathatja a személyzeti szabályzat 90. és 91. cikke értelmében a kérelmet elutasító
hallgatólagos határozat elleni keresettel, csak az a bíróság válaszolhatja meg, amely az intézményi mulasztás megállapítása
iránti kereset elbírálására hatáskörrel rendelkezik, vagyis az Elsőfokú Bíróság, és nem pedig a Közszolgálati Törvényszék.
(lásd a 20–23. pontot)
Hivatkozás:
az Elsőfokú Bíróság T‑176/04. DEP. sz., Marcuccio kontra Bizottság ügyben 2009. július 6‑án hozott végzésének 23–27. pontja;
T‑176/08. sz., Infeurope kontra Bizottság ügyben 2009. július 9‑én hozott végzésének 36–40. pontja (az EBHT‑ban nem tették
közzé).